Drekavac (mitologija)

**Drekavac** je mitološko biće iz mitologije Južnih Slavena. Poznat je u narodnim vjerovanjima u Bosni, zapadnoj Srbiji, Šumadiji i na Kosovu. Također se još naziva *drek* i *drekalo*.

## Naziv 
Naziv ovog bića usko je vezan za njegovo glasanje, a dolazi od glagola *drečati* (tj. *vrištati*). Pored ovog imena, također se spominje kao i *drek*, *drečalo, drekalo*, *krekavac*, *zdrekavac*, *zrikavac*, *ždrakavac* i *ždrekavac.*

## Izgled 
Autori bilježe različite opise iz različitih krajeva. Po predanju iz okolice Arilja, to je biće sa nogama dugim jedan metar, vratom od pola metra, mačjom glavom i bez stomaka. U Sretečkoj župi spominje se da ima jednu nogu i da mu "oči svijetle kao lampe". U okolini Prijepolja, Dragačevu, na Kosovu se zamišljao kao prikaza koja se noću pokazivala u oblicima raznih životinja, poput mačke, psa, ptice i šarenog ždrijebeta. U Šumadiji (Gruža) drekavac se zamišljao kao čupavo dijete s izduženim tijelom i velikom glavom, koje noću leti i dreči. Vretenast oblik, izduženost, jednonogost ukazuju na njegovu zmijsku prirodu, a time i na njegovo htonično porijeklo. Tome ide u prilog i njegovo pojavlivanje u formi lutajućeg svjetla, što je kod Slavena široko rasprostranjen oblik pojavljivanja duša prerano umrlih pokojnika.

## Vjerovanja 
Kao što je slučaj sa opisom ovog mitološkog bića i vjerovanja variraju u odnosu na mjesto. Po nekima, sličan je vampiru, po određenim vjerovanjima i jeste samo jedan oblik vampira. Najčešće vjerovanje jeste da nastaje od umrlog nekrštenog djeteta. Priviđa se noću, najčešće u Nekrštene dane (od Božića do Bogojavljenja) i u rano proljeće, dakle u vrijeme kad se najviše, po vjerovanjima, pojavljuju i kreću demoni. Pojavljuje se na groblju, u potocima, selu, i dreči raznim glasovima: kao jarac (koza), plače kao malo dijete, mjauče kao mačka, krešti kao ptica itd. Katkad dosađuje svojim roditeljima, ali rijetko, jer se boji pasa.
* 6. decembra 2009. godine u srbijanskim novinama *"Pres"* je objavljen članak u kom se navodi kako se drekavaci pojavili u mjestu Burovo kod Lazarevca. Prema opisu svjedoka ova bića imaju tijelo mačke, dugi rep vjeverice i glavu medvjeda pande.
* 5. oktobra 2011. godine u različitim novinama se pisalo kako se u okolini Drvara noću čuju jezivi krici za koje neki mještani vjeruju da stvara drekavac. Također se navodi da je u okolici viđeno nepoznato biće prekriveno crnim krznom, i da je jedan lokalni policajac navodno pucao u neku nepoznatu životinju.
* U novembru 2013. list *"24 sata"* objavio je članak o mještanima sela Gornja Dragotinja kraj Prijedora, koji godinama slušaju jezive krikove drekavca u kojem se navodi kako se drekavac javlja noću između ponoći i dva sata, a kada utihne neko umre.
* 27. marta 2014. godine u novinama *"24 sata"* je objavljen članak u kojem se navodi kako se u mjestu Crnča kod Dervente, noću čuju jezivi krici za koje neki mještani vjeruju da ih stvara drekavac. Također se navodi da su neki mještani noću vidjeli neko nepoznato biće koje se kretalo na sve četiri noge.
* 20. septembra 2018. godine u srbijanskim novinama *"Informer"* je objavljen članak u kojem se navodi kako se u okolini mjesta Debeljača pojavila nepoznata siva zvijer slična psu, za koju neki mještani sumnjaju da se radi o drekavcu.

## Pojave i reference u fikciji 
### Književnost 
Drekavac se spominje u djelima Branka Ćopića u kratkoj priči *"Hrabri Mita i drekavac iz rita"* iz zbirke pripovjetki *"U svijetu medvjeda i leptirova"*, u romanu *"Orlovi rano lete"* i *"Delije na Bihaću"*. Također drekavac se spominje u knjizi Milovana Glišića pod nazivom *"Pripovetke"*, u knjizi *"Severna kapija: Duhovi prošlosti"*, Danijela Jovanovića, u knjizi *"Gluvo doba"*, Ninoslava Mitrovića, u knjizi *"Zaboravljena gora"*, Milisava Popovića i u romanu Žike Lazića *"Armonikaš: šeboj protiv nevidovnih sila"*.

### Muzika 
Rok-metal sastav *Horor Piknik* je objavio 2013. godine pjesmu pod imenom *"Drekavac"*. Također muzički sastav S.A.R.S. je u sklopu svog albuma *"Ikone pop kulture"* (iz 2014. godine) objavio pjesmu pod nazivom *"Drekavac"*.

### Pozorište 
Drama Drekavac je debitantski komad Maje Todorović. Tekst je pobijedio na prvom konkursu za dramski prvijenac, koje je ustanovilo Beogradsko dramsko pozorište, a na čijoj Novoj sceni je tekst izveden u režiji Milene Pavlović-Čučilović.

### Filmovi i serije 
U kinematografiji drekavac se spominje u filmovima *"Lepa sela lepo gore"* i *"Orlovi rano lete"*, i u kratkom horor filmu/mjuziklu hrvatskog režisera Ivana Mokrovića *"Drekavac"* iz 2014. godine. Također drekavac se spominje u 42. epizodi serije *Selo gori, a baba se češlja*, u osmoj epizodi iz serijala *Dobro jutro, komšija*, kao i u 15. epizodi prve sezone istoimene serije.

U japanskoj anime seriji *Lord Marksman and Vanadis* (), baziranoj na istoimenom romanu japanskog autora Tsukasa Kawaguchi, se pojavljuje drekavac, koji je u ovoj seriji jedan od glavnih antagonista. U seriji je prikazan kao niski starac s deformisanim licem u bijelim plaštom koji je ustvari besmrtni demon prerušen u starca.

### Društvene i video-igre 
U kartaškoj igri *"Izvori magije"*, postoji nekoliko karata na kojima se pojavljuje drekavac. Drekavac se pojavljuje i u videoigri *Pathfinder Roleplaying Game*.

## Reference
Kategorija:Bosanskohercegovački folklor
Kategorija:Srpski folklor
Kategorija:Mitologija